Ágæta samstarfsfólk á Hrafnistuheimilunum , Ég óska ykkur og fjölskyldum ykkar gleðilegra jóla og farsældar á komandi ári . Ég vona að þið eigið öll ánægjulegar stundir um hátíðarnar hvort sem þið standið vaktina , dveljið í faðmi fjölskyldu og vina eða gerið eitthvað annað . Jafnframt þakka ég ykkur kærlega fyrir árangursríkt og ánægjulegt samstarf á árinu sem er að líða . Þetta ár var sannarlega magnað og merkilegt . Ég hlakka mikið til að takast á við árið 2020 með ykkur – þar sem verkefnið verður , rétt eins og áður , að gera mjög góða Hrafnistu ennþá betri ! Eins og ég þreytist aldrei á að segja þá eru það eru forréttindi að fá að vinna með öllu því góða fólki sem starfar á Hrafnistu og gerir starfsemina okkar jafn glæsilega og raun ber vitni . Án góðs fólks væri Hrafnista ansi fátækleg og klárlega ekki þessi frábæri vinnustaður . Á sama tíma getum við líka verið stolt af því leiðandi afli sem Hrafnista er orðin í öldrunarmálum hér á landi . Því miður urðu þessir síðustu vinnudagar fyrir jól öðruvísi en áætlað var . Venjan er hjá mér að enda starfið fyrir jólin á því að fara í árlega jólaheimsókn á öll heimilin okkar með " jólaálfa " mér við hlið sem syngja og spila jólalög fyrir starfsfólk , íbúa og aðra gesti – og ná að kasta kveðju á sem allra flesta fyrir jólin um leið og álfarnir koma öllum í jólaskap . Þetta gekk ekki alveg upp þetta árið þar sem ég lagðist í bælið í gær í flensu og mætti heldur ekki til vinnu í dag . Er þó risin úr rekkju og mun hressari í dag en í gær ⯑